Kap. 1420, 1422, 1429, 4420 og 4481

Prop. 21 S

(2016–2017)
Proposisjon til Stortinget (forslag om stortingsvedtak)

Endringer i statsbudsjettet 2016 under Klima- og miljødepartementet

Tilråding fra Klima- og miljødepartementet 25. november 2016, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Klima- og miljødepartementet fram forslag til endringer i statsbudsjettet for 2016.

2 Endringsforslag

Kap. 1420 Miljødirektoratet

Post 22 Statlige vannmiljøtiltak

Det har vært flere forsinkelser når det gjelder byggestart for den planlagte genbanken på Ims for truede og sårbare lakse- og sjøørretbestander fra Hardangerfjorden. I Prop. 1 S (2016–2017) foreslår Regjeringen å avslutte prosjektet grunnet kostnadsøkninger på over 50 pst.

I 2016-budsjettet er det bevilget 21 mill. kroner til genbanken, herav 15 mill. kroner til byggeutgifter, 2 mill. kroner til innsamling av genmateriale fra fiskebestandene og 4 mill. kroner til drift og oppbevaring av genmaterialet i innleide midlertidige anlegg. Det er ikke brukt noe av de 15 mill. kroner til byggeutgiftene mens alle midlene til innsamling av genmateriale er brukt. Det gjenstår 1,3 mill. kroner av midlene til oppbevaring av genmaterialet i midlertidige anlegg.

Det foreslås på denne bakgrunn at bevilgningen under kap. 1420 post 22 reduseres med 16,3 mill. kroner. I tillegg slettes inneværende års bestillingsfullmakt til formålet med 21,5 mill. kroner. Gjenværende bestillingsfullmakt på posten på 19 mill. kroner er tilknyttet byggingen av fiskesperre i Driva.

Post 23 Oppdrags- og gebyrrelatert virksomhet, kan overføres

Posten er finansiert ved gebyr- eller oppdragsbasert virksomhet der inntektene føres over kap. 4420. Det foreslås å redusere bevilgningen under posten med 5,050 mill. kroner. Endringen skyldes flere elementer. Oppdragsmengden knyttet til Russlandsamarbeidet og Arktisk anslås å bli redusert med 9,25 mill. kroner, jf. omtale under kap. 4420 post 09. Videre antas tilsynsaktiviteten hos fylkesmennene når det gjelder konsesjonsbehandlinger og kontroller å bli redusert med 5 mill. kroner, jf. omtale under kap. 4420 post 04. På den annen side fører økt aktivitet på forurensningsområdet, blant annet knyttet til deklarasjon av farlig avfall, til økte gebyrinntekter på 9,2 mill. kroner, jf. omtale under kap. 4420 post 04.

Post 69 Oppryddingstiltak, kan overføres, kan nyttes under postene 39 og 79

Det foreslås å redusere bevilgningen med 99,9 mill. kroner. Dette skyldes at prosjektene i Sandefjord og Puddefjorden i Bergen er blitt noe forsinket og forventes utbetalt i 2017.

Post 74 CO₂-kompensasjonsordning for industrien

Det er utbetalt CO₂-kompensasjon til alle som var berettiget til det for 2015. Utbetalingen summerer seg opp til 497,9 mill. kroner. Det er heller ikke noen pågående klagesaker som vil påvirke 2016-budsjettet. Det foreslås derfor å sette ned bevilgningen for 2016 på posten med 25,8 mill. kroner.

Post 76 Refusjonsordninger, overslagsbevilgning

Det foreslås å øke bevilgningen på posten med 31,5 mill. kroner. Både refusjon av spillolje og destruksjon av HFK/PFK-gasser har vist seg å øke i forhold til de prognosene som lå til grunn for utarbeidelsen av budsjettet 2016. Estimatet for økning i refusjon knyttet til spillolje er 8,55 mill. kroner og refusjoner knyttet til destruksjon av HFK/PFK-gasser forventes å bli 22,9 mill. kroner mer enn budsjettert.

Kap. 1422 Miljøvennlig skipsfart

Post 21 Spesielle driftsutgifter, kan nyttes under postene 60 og 70

I forbindelse med revidert nasjonalbudsjett for 2016 ble det bevilget 65 mill. kroner til Grønn skipsfart, herunder ble 4 mill. kroner plassert på kap. 1422 post 21 for å dekke administrative utgifter. Det er imidlertid ikke behov for å bevilge mer enn 1 mill. kroner til administrasjon og det foreslås derfor å flytte 3 mill. kroner til 70-posten som en utvidelse av midlene til ordningen som Innovasjon Norge administrerer.

Post 60 Tilskudd til kommuner og fylkeskommuner, kan overføres, kan nyttes under postene 21 og 70

I revidert nasjonalbudsjett for 2016 gjorde Stortinget vedtak om å bevilge penger til en satsing på grønn skipsfart. Midlene ble plassert på to poster i statsbudsjettet, en til private som Innovasjon Norge forvalter (41 mill. kroner) og en til kommuner og fylkeskommuner som departementet forvalter (20 mill. kroner). Departementet utlyste midlene i september med søknadsfrist senest 1. november 2016. Søknadene vil bli behandlet i år og midlene bundet opp i tilskudd, men man rekker ikke å utbetale tilskudd i 2016. Midlene vil bli utbetalt etter framdriften av prosjektene.

Grunnet usikker prosjektfremdrift foreslås det at posten tilføyes stikkordet «kan overføres». Videre foreslås det opprettet en tilsagnsfullmakt pålydende 20 mill. kroner.

Post 70 Tilskudd til private, kan nyttes under postene 21 og 60

I forbindelse med revidert nasjonalbudsjett for 2016 ble det bevilget 65 mill. kroner til Grønn skipsfart, herunder ble 4 mill. kroner plassert på kap. 1422 post 21 for å dekke administrative utgifter. Det er imidlertid ikke behov for å bevilge mer enn 1 mill. kroner til administrasjon og det foreslås derfor å flytte 3 mill. kroner til 70-posten som en utvidelse av midlene til ordningen som Innovasjon Norge administrerer.

Kap. 1429 Riksantikvaren

Post 70 Tilskudd til automatisk fredete og andre arkeologiske kulturminner, kan overføres

Det foreslås å øke fullmakten under posten med 11 mill. kroner, fra 4 mill. kroner til 15 mill. kroner for å ivareta gamle forpliktelser. Bakgrunnen for manglende tilsagnsfullmakt skyldes endring av poststrukturen for noen år siden.

Kap. 4420 Miljødirektoratet

Post 04 Gebyrer, forurensningsområdet

Posten foreslås økt med 9,2 mill. kroner fordi det forventes 9,2 mill. kroner i merinntekter. Inntektsøkningen er knyttet til flere av gebyrordningene som omfattes av posten, bl.a. er 5,4 mill. kroner knyttet til gebyrer ved deklarasjon av farlig avfall. Inntektene under kap. 4420 post 04 korresponderer med kap. 1420 post 23 og medfører økte utgifter under denne.

Post 06 Gebyrer, fylkesmannsembetenes miljøvernavdelinger

Posten foreslås redusert med 5 mill. kroner grunnet lavere tilsynsaktivitet hos fylkesmennene og følgelig mindre gebyrinntekter enn budsjettert. Inntektene under kap. 4420 post 06 korresponderer med kap. 1420 post 23 og medfører reduserte utgifter under denne.

Post 07 Gebyrer, kvotesystemet

Inntektene på post 07 forventes å bli 1,1 mill. kroner lavere enn bevilgning på grunn av at enkelte virksomheter har fått holdt igjen hele sin årlige tildeling for 2016 fordi en endring i deres tildeling for øyeblikket saksbehandles og skal reduseres på grunnlag av redusert produksjonskapasitet eller delvis nedleggelse.

Post 09 Internasjonale oppdrag

Posten foreslås redusert med 9,25 mill. kroner grunnet mindre oppdragsmengde enn budsjettert når det gjelder Russlandsamarbeidet og Arktisk råd. Inntektene under kap. 4420 post 09 korresponderer med kap. 1420 post 23. Utgiftene under sistnevnte post reduseres følgelig med det samme.

Kap. 4481 Salg av klimakvoter

Bevilgningen på posten foreslås satt i 0.

Norge inngår som en integrert del av EUs klimakvotesystem (EU ETS). En andel av klimakvotene auksjoneres på en felleseuropeisk auksjonsplattform der kvotene selges til høystbydende gjennom jevnlige auksjoner. Norge skal slutte seg til denne auksjonsplattformen, men prosessen har tatt lang tid, bl.a. som følge av EØS-rettslige spørsmål. I mellomtiden har Norge ikke fått solgt kvotene. Antallet usolgte kvoter har akkumulert seg til 25,8 millioner kvoter. Norge arbeider nå med å tiltre den felles innkjøpsavtalen (JPA) som ligger til grunn for anskaffelsen og etableringen av auksjonsplattformen. Endringen i JPA som vil være nødvendig for å inkludere EFTA statene vil være tidkrevende på EU-siden, da endringene vil måtte ratifiseres av alle medlemstatene, og ut i fra status i denne prosessen er det klart at det ikke blir salg av kvoter i 2016 og trolig heller ikke i 2017, ref. omtale i departementets Prop. 1 S (2016–2017). Usolgte kvoter vil bli overført til 2018.

Tilråding

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2016 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2016 under Klima- og miljødepartementet i samsvar med et vedlagt forslag.

Forslag
til vedtak om endringer i statsbudsjettet 2016 under Klima- og miljødepartementet

I

I statsbudsjettet for 2016 gjøres følgende endringer:

Utgifter:

Kap.

Post

Formål

Kroner

1420

Miljødirektoratet

22

Statlige vannmiljøtiltak, nedsettes med

16 300 000

fra kr 291 643 000 til kr 275 343 000

23

Oppdrags- og gebyrrelatert virksomhet, kan overføres, nedsettes med

5 050 000

fra kr 142 726 000 til kr 137 676 000

69

Oppryddingstiltak, kan overføres, kan nyttes under postene 39 og 79, nedsettes med

99 900 000

fra kr 190 568 000 til kr 90 668 000

74

CO₂-kompensasjonsordning for industrien, nedsettes med

25 800 000

fra kr 523 728 000 til kr 497 928 000

76

Refusjonsordninger, overslagsbevilgning, forhøyes med

31 500 000

fra kr 64 827 000 til kr 96 327 000

1422

Miljøvennlig skipsfart

21

Spesielle driftsutgifter, kan nyttes under postene 60 og 70, nedsettes med

3 000 000

fra kr 9 219 000 til kr 6 219 000

70

Tilskudd til private, kan nyttes under postene 21 og 60, forhøyes med

3 000 000

fra kr 41 000 000 til kr 44 000 000

Inntekter:

Kap.

Post

Formål

Kroner

4420

Miljødirektoratet

04

Gebyrer, forurensningsområdet, forhøyes med

9 200 000

fra kr 37 311 000 til kr 46 511 000

06

Gebyrer, fylkesmannsembetenes miljøvernavdelinger, nedsettes med

5 000 000

fra kr 28 330 000 til kr 23 330 000

07

Gebyrer, kvotesystemet, nedsettes med

1 100 000

fra kr 11 122 000 til kr 10 022 000

09

Internasjonale oppdrag, nedsettes med

9 250 000

fra kr 62 173 000 til kr 52 923 000

4481

Salg av klimakvoter

01

Salgsinntekter, nedsettes med

1 426 410 000

fra kr 1 426 410 000 til kr 0

II

Bestillingsfullmakt

Stortinget samtykker i at Klima- og miljødepartementet i 2016 kan foreta bestillinger av materiell og lignende utover gitte bevilgninger, men slik at samlet ramme for nye bestillinger og gammelt ansvar ikke overstiger følgende beløp:

Kap.

Post

Betegnelse

Samlet ramme

1420

Miljødirektoratet

22

Statlige vannmiljøtiltak

19 mill. kroner

III

Tilsagnsfullmakt

Stortinget samtykker i at Klima- og miljødepartementet i 2016 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap.

Post

Betegnelse

Samlet ramme

1422

Miljøvennlig skipsfart

60

Tilskudd til kommuner og fylkeskommuner

20 mill. kroner

1429

Riksantikvaren

70

Tilskudd til automatisk fredete og andre arkeologiske kulturminner

15 mill. kroner

IV

Tilføyelse av stikkord

Kap. 1422 Miljøvennlig skipsfart, post 60 Tilskudd til kommuner og fylkeskommuner tilføyes stikkordet «kan overføres».